དཔལ་མགོན་པོ་དངོས་གྲུབ་འབྱུང་བ་རྩ་བའི་དཀྱིལ་འཁོར་ཆེན་པོར་དབང་བསྐུར་བའི་མཚམས་སྦྱོར་དངོས་གྲུབ་ཆུ་གཏེར་རོལ་པའི་འཇུག་ངོགས་
ཞེས་བྱ་བ་བཞུགས་སོ།།
རབ་འབྱམས་ཆོས་ཀུན་མཁྱེན་པའི་མེ་ལོང་དུ། །སོང་བའི་གྲགས་སྙན་མི་ཟད་དགུང་གི་ཟླ། །དཀྱིལ་འཁོར་རྒྱ་མཚོའི་དབུས་ན་གར་མཛད་པ། །ཁྱབ་བདག་གདོད་མའི་མགོན་པོ་དེས་སྐྱོངས་ཤིག །མཆོག་ཏུ་མི་འགྱུར་བདེ་བ་ཆེན་པོའི་ནམ་མཁའི་སྙིང་པོ་འཐུངས་པ་ལས། །གྲུབ་པའི་འཇིགས་གཟུགས་གར་དགུའི་ཉམས་སུ་དྲག་པོར་གླལ་བའི་ལྗགས་ཀྱི་རྩེ། །བསྐལ་པའི་མེ་ལྟར་གཏུམ་པའི་ཟེར་མས་བདུད་ཀྱི་མུན་པ་ཀུན་ཟ་བའི། །བསྟན་སྲུང་ཡོངས་ཀྱི་འཁོར་ལོས་བསྒྱུར་རྒྱལ་བྱ་རོག་མིང་ཅན་དེར་ཡང་འདུད། །དེ་ཡི་དབང་གི་ཆུ་བོ་རྣམ་པ་བཞི། །འདུལ་བར་བྱ་བའི་ཞིང་ལ་རིས་མེད་པར། །འབེབས་མཁས་མཆོག་གི་རྡོ་རྗེའི་སློབ་དཔོན་ཆེ། །རྒྱལ་བའི་དབང་ཁྱོད་མ་དྲོས་ཀླུ་ཡི་བདག །ལེགས་པར་བཤད་པའི་དཔག་བསམ་མེ་ཏོག་ཞགས། །མཁའ་ཁྱབ་འགྲོ་བའི་གཙུག་གི་རྒྱན་དམ་པར། །འཕེན་པ་དེ་ཚེ་ཐོས་འཛིན་བདུད་རྩི་ཡི། །གཞལ་མེད་ཁང་པར་བགྱིད་པ་འདི་འབུལ་ལོ།། འདིར་དཔལ་མགོན་པོ་དངོས་གྲུབ་འབྱུང་བའི་རྒྱུད་དོན་ལེགས་པར་བཤད་པ་བསམ་གྱིས་མི་ཁྱབ་པའི་གཏེར་ཆེན་པོ། བསྟན་སྲུང་རིགས་འདུས་ཀྱི་དཀྱིལ་འཁོར་ལྷ་མང་དུ་གྲགས་པའི་དབང་བསྐུར་ཚུལ་གྱི་མཚམས་སྦྱོར་མདོ་ཙམ་ཞིག་བྲི་བར་བྱ་སྟེ། སྤྱིར་བདེ་མགོན་དང་བྱེ་བྲག་རྒྱུད་འདི་ཉིད་ཀྱི་ལེའུ་བཅུ་བདུན་དང་བཅོ་བརྒྱད་གཉིས་ནས་ཇི་ལྟར་བཤད་པའི་དབང་བསྐུར་བ་ཐོབ་ཅིང་། བསྐྱེད་རྫོགས་ལ་ནུས་པ་ཐོན་པ། དམ་ཚིག་མཆོག་ལྡན་རྡོ་རྗེ་སློབ་དཔོན་གྱི་གནས་ལེགས་པར་ཐོབ་པས། སྒྲུབ་པ་ཆེན་པོའི་སྒོ་ནས་རྡུལ་ཚོན་ནམ་རས་བྲིས་ཀྱི་དཀྱིལ་འཁོར་དུ། སྐལ་བ་མཆོག་ལྡན་གྱི་སློབ་མ་ཡོངས་སུ་སྨིན་པར་བྱ་བ་ལ། སྡོམ་ནི། སྔོན་འགྲོ་དངོས་གཞི་རྣམ་པ་གཉིས། །དང་པོ་ས་ཆོག་སྟ་གོན་ཏེ། །དང་པོ་བརྟག་བསླང་སྦྱང་གཟུང་བ། །སྔ་མ་ས་དང་ལྟོ་འཕྱེའོ། །བར་བསྙེན་འདྲ་སྣང་སྦྱང་མི་སྣང་། །གསུམ་པ་བགེགས་བསྐྲད་སྲི་མནན་སྦྱང་། །བཞི་པ་བདག་བསྐྱེད་གསོལ་བཏབ་ཁྲོ། །བཀའ་བསྒོ་སྟང་སྟབས་བསྲུང་མཆོད་དོ། །སྟ་གོན་བཞི་སྟེ་ས་དང་ལྷ། །བུམ་པ་སློབ་མ་ལྷ་གནས་སོ། །ཞེས་པ་རྣམས་ས་ཕྱོགས་གསར་རྙིང་གི་དབྱེ་བ་ཤེས་པར་བྱས་ཏེ། ལག་ལེན་དབང་ཆོག་ཏུ་གསལ་བ་ལྟར་དང་། འདིར་སློབ་མའི་མདུན་དུ་ཇི་ལྟར་གླེང་བསླང་བའི་བཤད་པ་དང་། ལག་ལེན་ཁྲིགས་སུ་བཀོད་པ་ནི། བདག་ཉིད་ལྷའི་རྣལ་འབྱོར་ལ་གནས་པས་བུམ་སྒྲུབ་སྔོན་དུ་བཏང་། སྟེགས་བུ་ཇི་ལྟར་འཚམས་པའི་ཁར། བུམ་པ་དར་ནག་གིས་བཅིངས་པ། ཉེར་མཆོད། སོ་ཤིང་། ཁྱོར་ཆུ། སྲུང་སྐུད། ཀུ་ཤའི་ཆུན་པོ་སོགས་རིམ་པ་བཞིན་བཀོད། རྡོ་རྗེའི་སློབ་དཔོན་རང་ཉིད་འགྱིང་བག་དང་བཅས་པས་རྡོར་དྲིལ་འཛིན་བཞིན་དུ་ཁྲིའི་ཤིང་ལ་བཟང་པོའི་འདུག་སྟངས་ཀྱིས་འཁོད། ཁྲུས་བྱས་གོས་གསར་པ་གྱོན་པའི་སློབ་མ་སྣོད་རུང་གི་ཚོགས་བྱུག་རིས་སུ་བསྟར་བ་རྣམས་ཀྱིས་མཎྜལ་ཕུལ་རྗེས་འདི་ལྟར་དུ་གླེང་བསླང་བར་བྱ་སྟེ། འོ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་བཅོམ་ལྡན་འདས་རྡོ་རྗེ་འཛིན་པའི་གོ་འཕང་དམ་པ་མངོན་དུ་བྱ། དེའི་ཆེད་དུ། སྐུ་གསུང་ཐུགས་སྙིང་པོ་ཡེ་ཤེས་ཀྱི་དངོས་གྲུབ་སྒྲུབ་ཅིང་བདུད་ཀྱི་གཡུལ་ལས་རབ་ཏུ་རྒྱལ་བ་ཞེས་བྱ་བའི་ཆོས་ཀྱི་རྣམ་གྲངས། མ་ཧཱ་ཀཱ་ལ་བསྟན་སྲུང་རིགས་འདུས་ཀྱི་དཀྱིལ་འཁོར་ཆེན་པོར་དབང་བསྐུར་བའི་སྟ་གོན་གྱི་རིམ་པ་ཞུ་སྙམ་པའི་ལྷག་བསམ་བཟང་པོ་དང་ལྡན་པས་མ་ཡེངས་པར་གསན་འཚལ། དེ་ལྟར་ཡང་། འོ་སྐོལ་རྣམས་རྙེད་པར་དཀའ་བ་ཡིད་བཞིན་གྱི་ནོར་བུ་རིན་པོ་ཆེ་དང་ཆོས་མཚུངས་ཤིང་། དལ་བརྒྱད་འབྱོར་བཅུ་འཁོར་ལོ་ཆེན་པོ་བཞི་དང་ལྡན་པའི་མི་ལུས་རིན་པོ་ཆེ་རྙེད། མཇལ་བར་དཀའ་བ་དགེ་བའི་བཤེས་གཉེན་དམ་པའི་དྲིན་ལས་སངས་རྒྱས་ཀྱི་བསྟན་པ་རིན་པོ་ཆེ་དང་མཇལ་བའི་དུས་འདིར། དེ་ཉིད་ཡུན་རིང་དུ་གནས་པའི་ཐབས་ལ་འབད་དགོས། བསྟན་པ་དེའི་ཡང་སྙིང་པོ་དང་ཡང་སྙིང་ངོས་གཟུང་ན། དངོས་གྲུབ་འབྱུང་བའི་རྒྱུད་ཀྱི་ལེའུ་གསུམ་པ་ལས། བསྟན་པ་ཀུན་ལས་བསྡུས་པ་ནི། །བྱང་ཆུབ་སེམས་དཔའི་ལམ་ལས་ཀྱང་། །གསང་བ་འབྲས་བུ་ལམ་བྱེད་པ། །རྡོ་རྗེ་ཐེག་པ་འདི་ཉིད་དེ། །ཞེས་རྒྱུ་དང་འབྲས་བུའི་ཐེག་ཆེན་དེ་གཉིས་ཀྱི་ནང་ནས་ཀྱང་། ཕྱི་མ་རྡོ་རྗེའི་ཐེག་པ་ཉིད་མཆོག་ཏུ་གསུངས་པ་ཡིན། དེ་ཡུན་དུ་གནས་པའི་ཐབས་ཚུལ་ཀྱང་དེ་ཉིད་ལས། བསྟན་པ་འཛིན་སྐྱོང་སྲུང་བ་གསུམ། །འདི་ནི་ཁྱད་པར་སྲུང་བ་ཡིན། །ཞེས་གསུམ་དུ་བཤད་པའི། འཛིན་པ་ནི། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་ཀློག་པ་ཐོས་བསམ་དང་། སྒྲུབ་པ་བསམ་གཏན་གྱི་སྒོ་ནས་དང་། སྐྱོང་བ་ནི། བསོད་ནམས་ཀྱི་གཞི་དགེ་འདུན་བསྡུ་བ་དང་། ཆོས་འཁོར་འཛུགས་པ་དང་། བསྟན་བཅོས་རྩོམ་པ་དང་། ཚོགས་སུ་འཆད་པ། བསམ་གཏན་གྱི་བདེ་བ་ལ་རེག་པར་སྤྱོད་པ། ཤེས་རབ་ཀྱིས་སྦྱངས་ཏེ་གོང་ནས་གོང་དུ་སྤེལ་བ་སོགས་དང་། སྲུང་བ་ནི། རིག་པས་བརྩད་དེ་ཕས་རྒོལ་འཇོམས་པ་དང་། རྒྱུད་འདི་ཉིད་དུ། ཕྲིན་ལས་ཁྱད་པར་གང་ཡིན་པ། །ལས་ལ་སྦྱོར་བ་རིམ་ཤེས་བྱ། །རེངས་པར་བྱེད་དང་སྐྲོད་པ་དང་། །རྨུགས་པར་བྱེད་དང་རྒྱལ་དུ་འཇུག །ཐམས་ཅད་རྨོངས་དང་ལྐུགས་པར་བྱེད། །དུས་ཀྱིས་འཛིན་དང་འོན་ལོང་དང་། །རང་ཤ་རང་གིས་ཟ་བྱེད་ཅིང་། །གཤིས་ངན་དུག་དང་ཁྲག་ཏུ་སྐྱུག །འདི་དག་གསུམ་མིན་འཆི་བྱེད་པ། །ལས་ཀྱི་ཁྱད་པར་ཡོངས་སུ་བསྟན། །ཞེས་བསྟན་པ་ལ་གནོད་པའི་མ་རུངས་པ་དག་མཐུའི་སྒོ་ནས་ཚར་གཅོད་པ། ལོ་ཏོག་སེར་བ་ལས་སྐྱོབ་པར་བྱེད་པ་ལྟ་བུ་ཡིན་གསུངས་ཏེ། འདིར་ཕྱི་མའི་དབང་དུ་བྱས་ལ། དེ་ལྟ་བུའི་རྒྱུད་འདི་ཡང་། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལ། །ཞེས་གསུངས་པའི་ཕྱི་མ་གང་ཟག་བློ་དང་དབང་པོ་མཆོག་ཏུ་གྱུར་པའི་སྤྱོད་ཡུལ་རྣལ་འབྱོར་བླ་མེད། དེ་ལ་ཕ་རྒྱུད་དང་། མ་རྒྱུད་གཉིས་སུ་ཡོད་པ་ལས་མ་རྒྱུད། དེ་ལ་ཡང་གུར་ལས། མཁའ་འགྲོ་བདེ་དང་རྒྱ་མཚོ་བདེ་དང་ནམ་མཁའ་དང་། །གསེར་གྱི་ཆར་པ་དང་ནི་དགའ་ཆེན་ཟ་ནུས་དང་། །བདེ་ཆེན་དགྱེས་པ་དང་ནི་གསང་བ་ཡིད་བདེ་དང་། །རྒྱུད་སྡེ་རྣམས་ལ་ཕན་པའི་རྡོ་རྗེ་མཁའ་འགྲོ་དང་། །སངས་རྒྱས་ཐམས་ཅད་དགྱེས་པའི་རྡོ་རྗེའི་དཀྱིལ་འཁོར་དང་། །གསང་བའི་མཛོད་དང་རྡོ་རྗེ་བདུད་རྩི་ལས་བྱུང་བ། །འཁོར་ལོ་བདེ་མཆོག་གུར་དང་ཕུན་སུམ་ཚོགས་པ་རྣམས། །རྣལ་འབྱོར་མ་ཡི་རྒྱུད་ནི་དྲུག་པར་གྲགས་པ་ཡིན། །ཞེས་མ་རྒྱུད་ལ་རྣམ་གྲངས་བཅུ་གསུམ་གསུངས་པའི་འཁོར་ལོ་བདེ་མཆོག་གི་རྒྱུད་དུ་གཏོགས། དེ་ཡང་སྔོན་འོག་མིན་དུ་སྟོན་པ་རྡོ་རྗེ་འཆང་གིས་དག་པའི་འཁོར་ལ་རྒྱུའི་ཐེག་ཆེན་མ་ལུས་པར་བསྟན་པའི་རྗེས་སུ། འབྲས་བུ་གསང་སྔགས་རྡོ་རྗེའི་ཐེག་པ་སེམས་ཅན་ཐམས་ཅད་ལ་བསྟན་པར་བཞེད་དེ། འཛམ་བུའི་གླིང་འདིར་རྒྱལ་པོ་ཟས་གཙང་མའི་སྲས་སུ་སྤྲུལ་པའི་སྒྱུ་མ་བཟུང་ནས། ཐོག་མར་རིགས་ཅན་གསུམ་ལ་ཐེག་པ་གསུམ་བསྟན་པ་མཛད་དེ། ལྷོ་ཡི་ཕྱོགས་དཔལ་ལྡན་འབྲས་སྤུངས་སུ་གཤེགས་ནས་ཁམས་གསུམ་གྱི་གཙོ་བོ་ལྷ་ཆེན་པོ་བཞི་དང་། ཤམྦྷ་ལའི་རྒྱལ་པོ་འཁོར་བཅས་སོགས་བསམ་གྱིས་མི་ཁྱབ་པ་འཁོད་པའི་འཁོར་རྣམས་ལ། ཆོས་ཀྱི་དབྱིངས་གསུང་གི་དབང་ཕྱུག་གི་དཀྱིལ་འཁོར། རྡོ་རྗེ་དབྱིངས་ཀྱི་དཀྱིལ་འཁོར་གྱི་འཁོར་ལོ་དང་ངོ་བོ་གཅིག་པར་བཞེངས་ནས། དབང་བསྐུར་ཞིང་གསང་སྔགས་ཀྱི་རྒྱུད་མཐའ་དག་གསུངས། དེ་གང་གིས་མཐོང་བ་ཐམས་ཅད་ཀྱང་གྲོལ་བས་ལྷ་ཆེན་བཞི་ཕྲག་དོག་སྐྱེས་ཏེ། དཀྱིལ་འཁོར་གྱི་སྟེང་དུ་བི་ཤྭ་ཀརྨས་མཆོད་རྟེན་བཞེངས། ལྷ་ཆེན་བཞིའི་ཀ་བ་བདུན་རེ་བཙུགས་པ་ན་རྒྱུ་སྐར་གྱི་གྲངས་ལོངས་པས་དཔལ་ལྡན་རྒྱུ་སྐར་གྱི་དཀྱིལ་འཁོར་དང་། ལྷའི་འདུ་བྱེད་མྱུར་བས་བཞེངས་པ་མ་ཚོར་ནས་རང་བྱུང་གི་མཆོད་རྟེན་དུའང་གྲགས། དུས་དེར་དབང་ཕྱུག་ཆེན་པོ་ལ་བུ་བརྒྱད་ཡོད་པའི་ཆུང་ཤོས་ནག་པོ་ཆེན་པོ་འདི་དབང་ཡོན་དུ་ཕུལ། དམ་ལ་བཏགས། བསིལ་བ་ཚལ་དུ་ཕོ་བྲང་བཅས་ཏེ། སྤྱིར་སངས་རྒྱས་བསྟན་པ། སྒོས་གསང་སྔགས་མ་རྒྱུད་ཀྱི་བཀའ་གཉེར་དུ་བསྐོས། ཕྱོགས་བཞི་རྒྱང་གྲགས་ཙམ་གྱི་ཤར་དུ་ཚངས་པ། ལྷོར་དབང་ཕྱུག ནུབ་ཏུ་ཁྱབ་འཇུག བྱང་དུ་གདོང་དྲུག་གི་གཟུགས་ཡོད་པ་ལ་མུ་སྟེགས་པ་རྣམས་མཆོད་པ་བྱེད། རྒྱུད་འདི་ཉིད་ཀྱང་དུས་དེར་གནས་དེ་ཉིད་དུ་གསུངས་པ་ཡིན་ཏེ། འདི་ཉིད་ཀྱི་ལེའུ་གཉིས་པ་ལས། ལྷོ་ཕྱོགས་བྱ་རྐང་རི་དང་ནི། །དཔལ་གྱི་རི་ལ་མདུན་ཕྱོགས་པ། །ཤྲཱི་དྷ་ནྱ་ཀ་ཊ་ཀ །པདྨ་གེ་སར་རྒྱས་པའི་ཡུལ། །ཆོས་ཀྱི་འབྱུང་གནས་བརྟན་པར་གནས། །དཔལ་ལྡན་དགའ་བའི་ཁང་པ་བརྩེགས། །གསང་བ་སྔགས་ཀྱི་རྒྱ་མཚོ་ཡི། །མ་ལུས་རྒྱལ་བ་བགྲོད་པའི་ཡུལ། །གསང་བ་ཆོས་ཀྱི་དབྱིངས་ཆེན་པོ། །དཔལ་ལྡན་རྒྱུ་སྐར་དཀྱིལ་འཁོར་དུ། །ཞེས་གནས་དེའི་དཀྱིལ་འཁོར་ཆེན་པོའི་དབུས། སེང་ཁྲི་ཆེན་པོའི་སྟེང་ནས་ཏེ། དེའི་དབུས་སེང་གེའི་ཁྲིར་བཞུགས་པ། ཞེས་ཀྱང་གསུངས། དུས་ནི། ཐུབ་པའི་དབང་པོ་དགུང་ལོ་དོན་དགུ་པ་ནག་པ་ཟླ་བའི་ཉ་ལ། གསང་སྔགས་ཀྱི་རྒྱུད་སྡེ་རྫོགས་པར་གསུངས་པའི་དུས། སྟོན་པ་ནི། ཐུབ་པའི་དབང་པོ་དེ་བཞིན་གཤེགས། །རྡོ་རྗེ་འཛིན་པ་ཆེན་པོ་ལ། །ཞེས་ཤཱཀྱ་སེངྒེ་ཉིད་དཔལ་མགོན་པོ་ཐམས་ཅད་འདུས་པའི་དཀྱིལ་འཁོར་ཆེན་པོར་བཞེངས་ནས་གསུངས། འཁོར་ནི། ཀླ་ཀློའི་ཡུལ་གྱི་མི་རྣམས་དང་། །དཔའ་བོ་རྣལ་འབྱོར་དབང་ཕྱུག་ཚོགས། །ལྷ་དང་ལྷ་མིན་དྲི་ཟར་བཅས། །གསང་ཆེན་ཡོངས་སུ་རྫོགས་པ་ཡི། །རང་བྱུང་ཡེ་ཤེས་ཕོ་བྲང་དུ། །ཚངས་དབང་ཁྱབ་འཇུག་དབང་ཕྱུག་དག །དཀྱིལ་འཁོར་སྒོ་བཞིར་བཅུག་ནས་ཀྱང་། །སྐྱེ་བོ་ཆགས་ཅན་རབ་འདུལ་ཕྱིར། །མཆོག་ཏུ་གྲུབ་པའི་སྙིང་པོ་གསུངས། །ཕྱོགས་བཅུར་གནས་པའི་སངས་རྒྱས་དང་། །བྱང་ཆུབ་སེམས་དཔའི་ཚོགས་རྣམས་དང་། །གངྒཱའི་ཀླུང་གི་བྱེ་སྙེད་ཀྱི། །ཁྲག་ཁྲིག་རི་རབ་རྡུལ་མཉམ་པ། །ཞེས་པའི་ཀླ་ཀློའི་ཡུལ་གྱི་མི་ནི་དགོངས་པའི་སྐད་དེ། ཤམྦྷ་ལའི་རྒྱལ་པོ་འཁོར་བཅས་སོགས་བསམ་གྱིས་མི་ཁྱབ་པའི་འཁོར་ལ། ཆོས་ནི། དཔལ་རྡོ་རྗེ་ནག་པོ་ཆེན་པོ་ཁྲོས་པའི་མགོན་པོ་གསང་བ་དངོས་གྲུབ་འབྱུང་བ་ཞེས་བྱ་བའི་རྒྱུད་ཀྱི་རྒྱལ་པོ་རྩ་བའི་རྒྱུད་དང་། དེ་རྒྱས་པར་འཆད་པའི་བཤད་པའི་རྒྱུད་རྣམས་ཏེ་ཕུན་སུམ་ཚོགས་པ་ལྔ་དང་། ཞུ་བ་དང་སྡུད་པ་པོ་ནི། རྡོ་རྗེ་སྙིང་པོ་སེམས་དཔའ་ཆེ། །བླ་གོས་ཕྲག་པ་གཅིག་གཟར་ཏེ། །པུས་མོའི་ལྷ་ང་ས་ལ་བཙུགས། །ཐལ་མོ་སྦྱར་ཏེ་འདི་དོན་ཞུས། །ཞེས་དེ་ཉིད་དུ་གླེགས་བམ་དུ་བཀོད་ཅིང་རྒྱས་བཏབ་སྟེ་མཁའ་འགྲོ་མ་རྣམས་ལ་གཉེར་གཏད། འདི་ཁ་ཆོས་གསང་སྤྲིན་གྱི་ཡང་རྫོང་སྟེ་ཨོ་རྒྱན་འགྲོ་ལྡིང་བའི་ཡུལ་ན་ཡོད། ཡུལ་དེར་སྔོན་རྒྱལ་པོ་གསེར་མདོག་གི་དུས། རང་སངས་རྒྱས་ཀྱི་འབྲས་སོ་བའི་ཆར་ཕབ་པས་དེ་སྐད་དུ་གྲགས་པ་ཡིན་ཞེས་ཙ་མིས་གསུངས་ཤིང་། དུས་ཀྱི་འཁོར་ལོར་ཡང་དེ་བཞིན་དུ་བཤད། དེ་ལ་དབང་རྒྱུད་མན་ངག་གི་ཆོས་སྡེ་གསུམ། དེ་གང་ལས་འོངས་པའི་བརྒྱུད་པ་ལའང་གསུམ་སྟེ། བྱིན་གྱིས་བརླབས་པ་མཁའ་འགྲོ་མའི་བརྒྱུད་པ། ལུང་བསྟན་པ་གཏེར་གྱི་བརྒྱུད་པ། བཀའ་དག་པ་སངས་རྒྱས་ནས་བརྒྱུད་པའོ། །དེ་ཡང་བརྒྱུད་བྱིན་གྱིས་རློབ་པ་དབང་། དེ་གང་ལ་གཙོ་བོར་བརྒྱུད་པ་ལ་དེ་སྐད་བརྗོད། མགོན་པོ་ཉིད་ཀྱིས་ལུང་བསྟན་ནས་འཕགས་པ་ཀླུ་སྒྲུབ་ཀྱིས་ཆོས་གསང་སྤྲིན་གྱི་ཡང་རྫོང་ནས་མགོན་པོའི་རྒྱུད་བརྒྱ་རྩ་བརྒྱད་སྤྱན་དྲངས་པ་གཏེར་བརྒྱུད། རྫོགས་པའི་སངས་རྒྱས་ཉིད་ཀྱིས་གསུངས་པ་བླ་མ་རྣམས་ཀྱིས་མན་ངག་ཏུ་བསྡེབས་པ་ཞལ་ནས་སྙན་དུ་རིམ་པར་བྱོན་པ་དང་། དཔལ་མགོན་པོ་ཉིད་ཀྱིས་གནང་བ་སྦྱིན་ནས་བརྩམས་པ་དག་ཀྱང་དེར་གཏོགས་པས་མན་ངག་གི་བརྒྱུད་པའོ། །གསུམ་ཀ་ཕལ་ཆེར་ལ། རྒྱལ་ཆེན་ཨིནྟྲ་བྷཱུ་ཏི། ས་ར་ཧ། འཕགས་པ་ཡབ་སྲས། རྟ་དབྱངས། རྡོ་རྗེ་དྲིལ་བུ་པ། ནག་པོ་སྤྱོད་པ། བྱང་ཆུབ་བཟང་པོ། དུས་ཞབས་ཆེ་ཆུང་། རྡོ་རྗེ་གདན་པ་ཆེ་ཆུང་ཙ་མའི་བར་འོང་ལ། རྒྱལ་ཆེན་ཨིནྟྲ་བྷཱུ་ཏི་འཁོར་བཅས་ཡེ་ཤེས་ཀྱི་སྐུ་གྲུབ་སྟེ་ཨོ་རྒྱན་གྱི་ཡུལ་ལན་གཅིག་སྟོངས་ནས་མཚོར་སོང་། ཀླུ་རྣམས་ཀྱིས་བཟུང་། དེ་དག་ཀྱང་རིག་པ་འཛིན་པ་དེ་རྣམས་ཀྱིས་རྗེས་སུ་བཟུང་བས་ཕལ་ཆེར་གྲུབ་པ་ཐོབ། མཚོ་བསྐམས་པའི་དབུས་ནས་ཧེ་རུ་ཀའི་གཙུག་ལག་ཁང་ཆེན་པོ་ཞིག་རང་བྱུང་། ཕྱག་ན་རྡོ་རྗེའི་རྒྱུད་སྡེའི་ཚོགས་གསེར་ཤོག་ལ་བཻདཱུརྻ་ཞུན་མས་བྲིས། ཀེའུ་ཚང་དུ་རྒྱས་བཏབ། དེ་རྣམས་ལ་གཏད། ད་ལྟ་ཀ་མདྷཀོ་ཞེས་པའི་གངས་རི་རྒྱ་རྨོག་འདྲ་བ་ཞིག་སྣང་། ཞེས་གྲུབ་ཆེན་ཨོ་རྒྱན་པས་གསུངས། ཀླུ་ལྷག་མ་རྣམས་མིར་གྱུར་པའི་ཐོག་མ་རྒྱལ་པོ་མཐོང་ན་དགའ། དེའི་སྲས་མོ་རོལ་པ་མོ། དེ་ཕྱག་རྡོར་གྱི་སྤྲུལ་པ་དྲང་སྲོང་འགྲོ་བ་དབུག་འབྱིན་ཞེས་པས་རྗེས་སུ་བཟུང་བས། ཀླུ་ལས་གྱུར་པའི་རྣལ་འབྱོར་མའམ། སུ་མ་ཏིར་གྲགས། དེས་སྙིང་རྗེ་པདྨ་དཀར་པོའི་མདོ་ལས། སྟོན་པ་མྱ་ངན་ལས་འདས་ནས་མི་རིང་བ་ན། ཡུལ་དབུས་སུ་བྲམ་ཟེ་སྤུན་གཉིས་སྐྱེས་ཏེ་བསྟན་པ་ལ་བྱ་བ་བྱེད་པར་བསྟན་པ་བཞིན་དབུས་འགྱུར་ཤར་གསེར་གྱི་བྲེའམ་ར་ཌ་ཞེས་པར། བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུར་སྐྱེས་པ། མཐོ་བཙུན་གྲུབ་རྗེ་དང་། བདེ་བྱེད་བདག་པོ། དབང་ཕྱུག་ཆེན་པོ་ལས་ཚེའི་མཆོག་ཐོབ་པ། ཕྱིས་སངས་རྒྱས་ལ་དད་ནས་སྲས་སྒྲ་གཅན་འཛིན་ལས་རབ་ཏུ་བྱུང་ཞིང་བསྙེན་པར་རྫོགས། གཅེན་ལ་རཱ་ཧུ་ལ་བྷ་དྲ། གཅུང་ལ་བིརྻ་བྷ་དྲར་བཏགས། ཡོ་བྱད་རྣམས་བགོས་ཏེ་གཅེན་གྱིས་ནཱ་ལེནྡྲ་བཏབ་ནས་མཁན་པོ་མཛད། རྒྱལ་པོ